NaiveNeuron/SloPal huggingface dataset:
Gibalová, Monika, poslankyňa NR SR (2013-02-12):
Ďakujem veľmi pekne. Vážená pani predsedajúca, dámy poslankyne, páni poslanci, dovoľte, aby som za skupinu predkladateľov predložila a odôvodnila návrh novely zákona o sociálnom poistení. V tomto návrhu novely zákona sa v paragrafe 69 zákona, ktorý má názov Vylúčenie nároku na starobný dôchodok, dopĺňa odsek 2, ktorým sa z nároku na starobný dôchodok vylučuje povinne dôchodkovo poistený štátny zamestnanec a povinne dôchodkovo poistený zamestnanec pri výkone práce vo verejnom záujme. Toto navrhované riešenie umožní dotknutým osobám slobodne si zvoliť status, individuálny status, ktorý spočíva buď v prijatí rozhodnutia pokračovať v zamestnaneckom pomere bez poberania starobného dôchodku, alebo v ukončení zamestnaneckého pomeru. Schválenie navrhovanej zmeny bude mať významný vplyv na zníženie nezamestnanosti bez nárokov na čerpanie prostriedkov z verejných zdrojov. Dôjde k úspore prostriedkov vyplácaných vo forme dávky v nezamestnanosti aj sociálnych dávok a v alternatíve tiež k úspore prostriedkov vyplácaných zo základného fondu sociálneho poistenia Sociálnej poisťovne tým starobným dôchodcom, ktorí sa rozhodnú zostať v zamestnaneckom pomere. Návrh novely zákona je v súlade s Ústavou Slovenskej republiky, zákonmi, ako aj medzinárodnými zmluvami, ktorými je Slovenská republika viazaná. Vplyv na rozpočet verejnej správy a podnikateľské prostredie je uvedený v doložke vybraných vplyvov a potom ho aj odôvodním. Návrh zákona má pozitívne sociálne vplyvy, pozitívny vplyv na informatizáciu spoločnosti a nemá vplyvy na životné prostredie. Konkrétne východiská návrhu a analýzy predstavím po prednesení spravodajskej správy. Zatiaľ ďakujem.
Vons, Peter, poslanec NR SR (2021-12-10):
Ďakujem. Pán predsedajúci, dajte, prosím, hlasovať o tom, Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru, výboru pre hospodárske záležitosti a výboru pre zdravotníctvo, ďalej aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výboru návrh zákona prerokovali ihneď.
Zmajkovičová, Renáta, podpredsedníčka NR SR (2012-10-25):
Pán poslanec Záhumenský.
B. Bugár, podpredseda NR SR: (2002-06-26):
Nech sa páči, máte slovo. M. Maxon, poslanec: Ďakujem pekne. Rokovací poriadok mi umožňuje, aby som sa vyjadril k tomu, čo hovoril predseda ústavnoprávneho výboru pán poslanec Orosz, no viete, som naozaj trošku prekvapený aj trošku šokovaný, keď v takomto zmysle hovoríte o kvalite legislatívneho procesu. Len tak mimochodom, váš kolega podpredseda vlády je zodpovedný za kvalitu legislatívneho procesu. Je paradoxom, že na konci funkčného obdobia začíname o tomto probléme diskutovať. Spoločné správy, ktoré k mnohým zákonom máme, často majú 30, 40 až 80 bodov, kde legislatívny odbor Kancelárie Národnej rady má predovšetkým legislatívnotechnické pripomienky. Len by som chcel dať do pozornosti všetkým cteným poslancom, že práve za toto je zodpovedný podpredseda vlády pre legislatívu. To, na čo on má komplexne vybudovaný aparát a systém, tak tu potom musí suplovať niekoľko ľudí v Národnej rade v legislatívnom odbore. Takže naozaj, pán poslanec Orosz, prečo ste nemali takú úzkostlivú starostlivosť o kvalitu legislatívneho procesu pri zákone o ochrane prírody. Prečo takáto úzkostlivosť nebola pri zákone o obaloch, sú to nakoniec vládne návrhy a aplikácia týchto návrhov v reálnej praxi spôsobí veľmi vážne, veľmi vážne problémy. Táto poslanecká novela ani v jednom... (Zaznel zvuk časomiery.)
Bugár, Béla, podpredseda NR SR (2017-04-07):
Ďakujem. Otváram všeobecnú rozpravu. Konštatujem, že do rozpravy sa písomne prihlásila za klub OĽANO pani poslankyňa Jurinová a potom ešte pán poslanec Krajčí. Ale predtým ešte pán navrhovateľ chce vystúpiť v rozprave. Nech sa páči.
Pellegrini, Peter, predseda NR SR (2024-02-08):
Pán poslanec má námietku. Prosím, prezentujme sa a hlasujme o námietke pána poslanca. (Hlasovanie.) Prítomných 141 poslancov, za 63, proti 78. Námietke sme nevyhoveli.
Jurinová, Erika, podpredsedníčka NR SR (2014-04-03):
Pán poslanec, sťahujete teda svoj zákon? (Reakcia poslanca.) Dobre, ďakujem. Tým pádom ani netreba prerušovať rokovanie o tomto bode programu, keďže zákon bol stiahnutý. Nasleduje prvé čítanie o návrhu poslanca Alojza Hlinu na vydanie zákona, ktorým sa dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov. Návrh zákona je pod tlačou 943, návrh na jeho pridelenie na prerokovanie výborom je v rozhodnutí č. 938. Pán poslanec, nech sa páči, uveďte svoj návrh zákona. (Rokovanie o návrhu poslanca Národnej rady Slovenskej republiky Alojza Hlinu na vydanie zákona, ktorým sa dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov , tlač 943.)
Kecskés, Ján, poslanec NR SR (2017-06-16):
Ďakujem za slovo, pani predsedajúca. Poslanci za stranu Kotleba – Ľudová strana Naše Slovensko Marian Kotleba, Rastislav Schlosár, Stanislav Drobný a Ján Kecskés predkladajú do Národnej rady Slovenskej republiky návrh ústavného zákona, ktorým sa mení a dopĺňa Ústava Slovenskej republiky v znení neskorších predpisov. Politický systém Slovenskej republiky je založený na parlamentnej demokracii. Najvyšším zákonodarným orgánom štátu je parlament – Národná rada Slovenskej republiky. Poslanci Národnej rady sú volení občanmi Slovenskej republiky. Kandidátov na poslancov Národnej rady Slovenskej republiky však do volieb môžu nominovať výlučne politické strany, politické hnutia a volebné koalície týchto strán a hnutí. Voliči si teda do volieb vo voľbách do Národnej rady Slovenskej republiky vyberajú len z kandidujúcich subjektov. Ak chcú prostredníctvom preferenčných hlasov podporiť jedného z kandidátov, môžu tak urobiť len tým spôsobom, že odovzdajú svoj hlas jednému z kandidujúcich subjektov. Vzhľadom na to, že občania Slovenskej republiky sú zastupovaní práve poslancami Národnej rady Slovenskej republiky, voliči prirodzene očakávajú, že počas celého obdobia trvania mandátu poslanca bude poslanec reprezentovať politickú stranu, politické hnutie alebo volebnú koalíciu, za ktoré bol zvolený vo voľbách do Národnej rady Slovenskej republiky. V priebehu volebného obdobia však často dochádza k situáciám, keď poslanec vystúpi z poslaneckého klubu politickej strany, za ktorú ho občania Slovenskej republiky zvolili, a začne reprezentovať úplne opačné záujmy, program a ideológiu ako tento poslanecký klub. Stáva sa nezaradeným poslancom alebo vstúpi do poslaneckého klubu inej politickej strany. Poslanec, ktorý opustí svoj pôvodný poslanecký klub z vlastnej iniciatívy, tak v podstate neguje primárne rozhodnutie voliča o výbere politickej strany a jej volebného programu, za ktorú svoj poslanecký mandát získal. Cieľom návrhu ústavného zákona je odstránenie takého správania poslancov, ktoré občania Slovenskej republiky oprávnene vnímajú ako zradu voličov a často ako bezcharakterné, korupčné správanie poslancov. Z tohto dôvodu predkladáme návrh ústavného zákona, ktorý prostredníctvom straty mandátu poslanca, ktorý sa sám vzdá členstva v pôvodnom poslaneckom klube, zamedzuje takémuto konaniu. V záujme demokratických princípov návrh ústavného zákona nezavádza imperatívny mandát. Vystúpenie z poslaneckého klubu a tým aj strata mandátu je totiž vlastným rozhodnutím poslanca. Navrhovaná úprava ústavného zákona sa nevzťahuje na prípady, ak je poslanec vylúčený z poslaneckého klubu práve preto, aby nebol obmedzený slobodný výkon jeho mandátu. Predkladaný ústavný zákon prinesie zodpovednejší a stabilnejší výkon mandátu poslancov Národnej rady Slovenskej republiky a tým sa zlepší vnímanie Národnej rady Slovenskej republiky širokou verejnosťou. Ďakujem, skončil som.
Blaha, Ľuboš, podpredseda NR SR (2023-12-12):
Pán poslanec Pročko, máte nejaký iný procedurálny návrh? Nech sa páči.
B. Bugár, podpredseda NR SR: (2003-10-23):
Dávam slovo spoločnému spravodajcovi z výboru pre obranu a bezpečnosť poslancovi Jozefovi Šimkovi, aby informoval Národnú radu o výsledku rokovania výborov o tomto vládnom návrhu zákona. Nech sa páči.
Šeliga, Juraj, podpredseda NR SR (2020-04-28):
Ďalšia v rozprave vystúpi pani poslankyňa Majorová, nech sa páči.
Senko, Ján, poslanec NR SR (2011-02-02):
... s odporúčaním gestorského výboru schváliť ho.
Mazurek, Milan, poslanec NR SR (2018-02-07):
Pán poslanec Číž, ja som si vypočul to vaše ohnivé vystúpenie. Robil som si také malé poznámky. Tak začali ste s tým, že vláda potrebuje hľadať možnosti, aby zamestnala našich vlastných ľudí a v rámci toho si každá strana tvorí svoju vlastnú stratégiu, ako by chcela tých ľudí zamestnať. Tak ja by som bol rád, keby ste mi objasnili tú stratégiu SMER-u, ktorá zahŕňa aj to, že dáme viac než 600 miliónov eur dotáciu automobilke, ktorá je postavená do okresu, kde je už teraz problém nájsť ľudí na pracovné miesta, a následne musíme riešiť takéto problémy aj týmto návrhom zákona, a to tým, že budeme ťahať na Slovensko cudzincov. No aká je toto stratégia? To aj deti v materskej škôlke by vedeli prísť s lepšou stratégiou. Čo sa týka neoliberálnych konceptov, tak ja môžem povedať, že v Ľudovej strane Naše Slovensko s nimi z princípu určite nesúhlasíme. A s vyrovnávaním regionálnych rozdielov určite súhlasíme, ale vy to ne-ro-bí-te. Veď aj keď sme mali debatu o tých akčných plánoch, veď to boli plány plné nezmyslov, ktoré boli zbúchané narýchlo len preto, aby vláda mala nejaký argument do volieb, že niečo vlastne robí. Jednoducho tie regionálne rozdiely nevyrovnávate. Hovoríte o tom, že je problém s dobudovaním diaľnice na východ. No, samozrejme, že je s tým problém. Ale prečo ste si to v roku 2006 stihli na bilbordy, že do roku 2010 tú diaľnicu dobudujete?! Veď sa vyjadrite k tomu, prečo ste takto hrubo porušili svoj vlastný volebný sľub? A dnes je rok 2018, prešlo dvanásť rokov a neurobili ste vôbec nič! Priznajte sa tým ľuďom, ospravedlňte sa im a potom v poriadku, potom na vás nebudeme útočiť s touto témou. A keď ste hovorili o tom, že aj keby sa tá fabrika postavila v Prešove, aj tam by narazila na ten problém, že by mala nedostatok kvalifikovanej pracovnej sily, nedostatok odborníkov a museli by tam prísť imigranti. Ale veď tí imigranti v Nitre, o ktorých hovoril kolega Kecskés, to nie je tá kvalifikovaná sila, tí odborníci, to je tá posledná radová pracovná sila, tí najjednoduchší, najmenej vzdelaní ľudia, úplne nekvalifikovaná pracovná sila, ktorá robí tie problémy. A tá by vám v Prešove určite nechýbala.
Paška, Pavol, predseda NR SR (2012-05-11):
Pán poslanec Mamojka.
Glváč, Martin, podpredseda NR SR (2019-10-18):
Ďakujem. Pýtam sa, či sa chce do rozpravy prihlásiť niekto ústne. Jeden poslanec. Končím možnosť prihlásiť sa. Nech sa páči, pán poslanec Maďarič.
R. Madej, poslanec: (2008-09-17):
Zákon o poskytovaní vianočného príspevku niektorým poberateľom dôchodku bol prijímaný najmä z toho dôvodu, aby sa pomohlo sociálnej skupine, ktorú podľa programového vyhlásenia vlády považuje aj táto súčasná vláda Slovenskej republiky, vládna koalícia za prioritnú. A ide najmä o skupinu obyvateľstva, ktorá je v dôsledku svojej vekovej štruktúry, v dôsledku sociálnych pomerov ohrozenou skupinou obyvateľstva. Vianočný príspevok k dôchodku sa poskytoval dôchodcom, ktorí majú nižšie príjmy, ktorý mal riešiť ich sociálnu situáciu a byť pomocou aspoň na konci kalendárneho roka, keď sú náklady ľudí, ktorí poberajú dôchodok, najvyššie. Tento dôchodok sa teda poskytuje v súčasnosti najčastejšie dôchodcom, ktorí poberajú starobný dôchodok, invalidný dôchodok a iné druhy dôchodkov. V novele zákona o poskytovaní vianočného príspevku niektorým poberateľom dôchodku sa navrhuje rozšíriť osobný rozsah tohto zákona. Navrhuje sa rozšíriť okruh poberateľov vianočného príspevku aj o poberateľov pozostalostných dôchodkov, a to najmä vdovského dôchodku, vdoveckého dôchodku a sirotského dôchodku, ako aj ďalších dôchodkov, a to prekvalifikovaného pozostalostného výsluhového dôchodku, pozostalostného výsluhového dôchodku po poberateľovi prekvalifikovaného dôchodku. U týchto poberateľov, ktorí majú tieto dôchodky ako jediný zdroj príjmu, to znamená vdov, vdovcov, ktorí poberajú vdovecký alebo vdovský dôchodok ako jediný zdroj príjmu, a rovnako aj sirôt doposiaľ poskytovaný vianočný príspevok nebol. Podľa tejto novely, ktorá sa navrhuje, sa predpokladá, že už v decembrovom výplatnom termíne by mal tak, ako určí vláda, vo výške, ako určí vláda, byť poskytnutý vianočný príspevok k dôchodku aj vdovám, vdovcom, ktorí poberajú tento dôchodok ako jediný druh dôchodku, ako aj sirotám. Predpokladané výšky by, verím tomu, mali byť podobné ako v minulom roku, 2 000, 1 500 a 1 750 korún v závislosti od výšky dôchodku, ktorý sa vypláca. Som presvedčený, že predmetný návrh zákona je aj v súlade s programovým vyhlásením vlády, v súlade so zámerom pomáhať slabším a ohrozeným skupinám. Rozširuje pomoc štátu, ktorá sa efektívne zaviedla už na začiatku tohto volebného obdobia. Prehlbuje ju. Pomáha ďalším ľuďom, a tým preukazuje, že štát má záujem v prípade jeho prijatia skutočne pomôcť ďalším ľuďom, ktorí si to skutočne zaslúžia. Vážené pani poslankyne, vážení páni poslanci, verím, že 77 000 poberateľov, o ktorých  rozšíri tento zákon množstvo poberateľov vianočného príspevku, je dostatočný dôvod na to, aby bol predmetný návrh zákona podporený. Ďakujem veľmi pekne.
Hort, Milan, podpredseda NR SR (2011-10-11):
Pán poslanec Jozef Viskupič, nech sa páči.
M. Sabolová, poslankyňa: (2007-11-30):
Ale tak, ako vládne táto vláda, tak, ako sa správa v poslednom období, nenasvedčuje ani máčny mak, žeby jej išlo o spoločné dobro, aby išlo o záujem občana. A toto ma veľmi mrzí, že bolo by dobré, aby sme nemali vystúpenie pre vystúpenie, ale aby sme mali vystúpenie preto, aby sme charakterizovali situáciu v štáte a  správali sa ako politici, lebo tu sme v parlamente ako politici.
Hrušovský, Pavol, predseda NR SR (2011-12-08):
Páni poslanci, budeme hlasovať v poradí, tak ako boli návrhy predložené. Pán poslanec Dostál chce, aby Národná rada požiadala ústavnoprávny výbor o výklad. Páni poslanci, hlasujeme. (Hlasy z pléna: O čom?) V poradí, tak ako boli podané návrhy. Štyri poslanecké kluby navrhli upraviť rokovanie 26. schôdze Národnej rady tak, ako som uviedol v informácii o výsledku rokovania poslaneckého grémia. Prosím, prezentujme sa a hlasujme. (Hlasovanie.) 142 prítomných, 102 za návrh... (Výkriky a piskot v sále.) Pán poslanec Matovič, správajte sa ako ústavný činiteľ, nie ako chuligán na chodníku... 102 za návrh, 36 proti, 2 sa zdržali, 2 nehlasovali. (Potlesk.) Návrh sme schválili. Panie poslankyne, páni poslanci, budeme pokračovať v rokovaní o návrhu zákona, ktorý predložila na rokovanie Národnej rady vláda Slovenskej republiky, ktorým odporúča, aby sme schválili skrátené legislatívne konanie na rokovanie o vládnom návrhu zákona, ktorým sa mení a dopĺňa zákon o úprave vlastníckych vzťahov k pôde (tlač 598). Poprosím, aby z poverenia vlády pán minister uviedol a odôvodnil návrh na skrátené legislatívne konanie. (Rokovanie o návrhu vlády na skrátené legislatívne konanie o vládnom návrhu zákona, ktorým sa dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov , tlač 598.)
Suja, Miroslav, poslanec NR SR (2021-05-11):
Ďakujem za slovo, pán predseda. Rišo, nenašiel som nič na tvojom vystúpení, čo by som ti mohol vytknúť alebo s čím by som nesúhlasil, som rád, že si to ešte podrobnejšie rozobral, ako som vystúpil ja. Páči sa mi, že si spomenul aj to, že bolo to sedenie tých odborníkov, zástupcov poľovníkov, lesníkov s ministerstvom a dohoda, ktorá bola, sa nedodržala. Bola tu ochota, prišli tí odborníci v rámci voľného času, všetkého, vznikla dohoda, ktorú nedodržali. Som rád, že si na to poukázal, a následne nato vznikla táto petícia. Takže kvôli tomu je to, aby ste, vážení kolegovia, vedeli, lebo som to zabudol povedať. A vy hovoríte alebo niektorí kolegovia, že úradníci dokážu nahradiť tieto stovky ľudí, ktoré v tej komore pracujú, ako inštruktorov, rozhodcov, hodnotiteľov, ľudí, medzinárodných rozhodcov, ktorí nás zastupujú v zahraničí alebo komoru zastupujú v zahraničí, poľovníctvo. Títo všetci potom prejdú pod okresné úrady, bude ich platiť úrad alebo ako to vlastne bude? Viete, to, ľahko je niečo zničiť bez toho, že by sme mali adekvátnu náhradu. Takže skúsme sa o tom rozprávať a útočiť potom, keď povieme, áno, toto je lepšie a takto je to nastavené. Som rád, Rišo, takisto, že si neútočil na poľovníkov a nedehonestoval ich, lebo si myslím, že poľovníci za tú dobu, čo sú tu, a za tých sto rokov organizovaného poľovníctva, čo robia, si nezaslúžia, aby niektorí kolegovia na nich útočili, že nevedia strieľať a podobne, a dehonestovať ich kvôli pár jedincom, pár jedincom. Ďakujem.
Laurenčík, Milan, podpredseda NR SR (2021-11-12):
Na faktické poznámky bude teraz reagovať pán poslanec Marian Kotleba.
Blcháč, Ján, poslanec NR SR (2022-03-30):
Vážený pán predseda, prosím, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Blaha, Ľuboš, podpredseda NR SR (2024-01-10):
Pán poslanec Jozef Pročko.
B. Bugár, podpredseda NR SR: (2002-11-13):
S. Zubo, poslanec: Pán predsedajúci, ja si myslím, že bude primerané predloženému vládnemu návrhu. (Reakcie z pléna.)
Gyimesi, György, poslanec NR SR (2021-11-02):
Ďakujem za slovo ešte raz. Vážený pán podpredseda Národnej rady Blanár, to, čo hovoríte, je sčasti legitímne a korektné a to, čo hovoríte na druhej strane, nie je legitímne a nie je ani korektné. Pretože neviem sa zbaviť pocitu, že akýkoľvek váš výstup voči akémukoľvek napredovaniu národnostných komunít na Slovensku sa nedokážete zbaviť v tom výstupe nejakých tých nacionalistických nánosov. Poďme sa baviť úplne korektne o tom, o čom je tento návrh a čo je s ním spojené, s týmto návrhom, pretože tento návrh nie je len taký, že tu bol hodený sám bez nároku ostatných národnostných komunít. A tu by som chcel, pán podpredseda, pre politickú korektnosť vás požiadať, nevolajte nás národnostná menšina, ale volajte nás, tak ako sa to patrí, národnostná komunita, pretože slovo menšina je pejoratívneho významu pre ľudí, ktorí sú, ktorí znamenajú možno niečo menej než ostatní. Vy ste sa vyjadrili o tom, že ideme likvidovať Maticu slovenskú alebo že táto vládna koalícia alebo ministerstvo kultúry konkrétne je proti Matici slovenskej, znižuje jej rozpočet a tieto peniaze by mali smerovať práve Csemadoku. Nie je to pravda, pretože ja som osobne aj s pánom poslancom Svrčekom jednal so správcom Matice slovenskej, v ktorej momentálne prebieha audit (zaznievanie gongu), v ktorej momentálne prebieha vládny audit a po jeho skončení sa vyhodnotí to, aký objem peňazí alebo aký obnos peňazí Matica slovenská potrebuje, a tento obnos peňazí sa zafixuje v zákone. Toto bola aj podmienka hnutia SME RODINA, keď sme sa na koaličných rokovaniach bavili o tejto podpore pre Csemadok. Toto bola podmienka hnutia SME RODINA, s ktorou ja osobne nemám absolútne žiaden problém. Veľmi aktívne v tomto vystupujem a pán poslanec Svrček je toho svedkom a mi to môže dosvedčiť. Áno, som za to, aby Matica slovenská mala rovnaké postavenie, čo sa týka finančných prostriedkov, čiže zafixovania finančných prostriedkov, aby sa nemusela obávať toho, že sa jej to jednoducho škrtne alebo aby sa nemusela obávať možností rozpočtu a ochoty daného ministra kultúry. A pokiaľ ide o Fond na podporu kultúry národnostných menšín, dámy a páni, tu si musíte uzrejmiť dva pojmy. Fond na podporu kultúry národnostných menšín, ktorý bol prijatý v roku 2017, poskytuje podpory pro-jek-to-vé. Čiže nie, v úvodzovkách, na prevádzku. (Zaznievanie gongu. Prerušenie vystúpenia predsedajúcim.)
Danko, Andrej, podpredseda NR SR (2023-12-13):
Poslanec Szalay.
B. Bugár, podpredseda NR SR: (2006-04-21):
(Hlasovanie.) Prítomných 124, za 4, proti 18, zdržalo sa 102 poslancov. Konštatujem, že bod 14 sme neschválili. Nech sa páči. A. Blajsko, poslanec: Budeme hlasovať o bode 17 s návrhom gestorského výboru schváliť ho.
Kollár, Boris, predseda NR SR (2023-02-14):
Prosím, prezentujme sa a hlasujeme. (Hlasovanie.) Prítomných 140 poslancov, za 137, proti žiadni, 1 sa zdržal, 2 nehlasovali. Uvedený návrh sme schválili.
Hrnčiar, Andrej, podpredseda NR SR (2018-09-20):
Takže, prosím, pán podpredseda vlády, aby ste v limite 15 minút odpovedali na otázky adresované predsedovi vlády podľa vyžrebovaného poradia. Prvá otázka je od poslankyne Márie Janíkovej a znie: „Na rokovaní vlády vo Svidníku bola prerokovaná správa o integrácii Rómov. Pán premiér, viete nás informovať, aké konkrétne kroky sa plánujú?“
Kollár, Boris, predseda NR SR (2021-10-27):
Evidujem tri, teda tri faktické poznámky, pán poslanec Žiak, Taraba a Kočiš. Nech sa páči, pán poslanec Žiak, máte slovo.
Simon, Zsolt, poslanec NR SR (2018-12-06):
Ďakujem pekne. Vážený pán predsedajúci, vážené kolegyne, kolegovia, tak ako tu moji kolegovia predo mnou sa vyjadrili, že na túto funkciu, do týchto pozícií by mali ísť ľudia nezávislí, ktorí budú dozerať na to, ako je táto krajina spravovaná, ako funguje finančný trh, ako fungujú banky. Dnes vieme, ako niektoré banky sú napojené alebo sú vlastníctvom finančných skupín, ktoré majú veľmi blízko k tejto vládnej koalícii. Všetka česť Petrovi Kažimírovi ako ministrovi financií, je šikovný politik, dobrý a spoľahlivý člen politickej strany SMER, ale nie je nezávislý. Podľa mňa je nesprávne riešenie, ak ho Národná rada zvolí do funkcie predsedu NBS. Kolegyne, kolegovia, dovoľte, aby som pripomenul jednu veľkú kauzu, ktorá ešte na Slovensku stále hrozí. Slovensku stále hrozí, že bude musieť zaplatiť 300 miliónov eur do rozpočtu EÚ za zlé vyrubenie ciel za tovar z Číny. Kvôli tejto kauze dobrovoľne odstúpil prezident Finančnej správy Imrecze. Problémom je, že o diere vo výbere ciel musel vedieť aj minister Kažimír. Tovar prichádza na Slovensko, štatistika zachytáva, že tovar prichádza na Slovensko, zachytáva, v akej výške prichádza na Slovensko a minister Kažimír vidí aj to, ako sa clá vyberajú. A to, že medzi tým je diera, aj to vidí. Že s tým nič nerobil? Je za to zodpovedný, mal konať. Ako tento prípad dopadne, v tejto chvíli je ťažko povedať, ale nepokladám to za správne. Ak minister financií a jeho pravá ruka, ktorá roky zastávala a riešila finančnú správu, a on ako minister financií, aj keby nevidel, čo prichádza z Bruselu, je politicky zodpovedný za výber cla a daní, tak jednoducho musíme povedať, že nesie prinajmenšom takú mieru zodpovednosti, lebo videl z Európskej únie, zo štatistiky, koľko prichádza a jemu museli úradníci predložiť, že, pán minister, ale tu niečo nesedí, ale mávol rukou a prikryl to. Nech mi je dovolené, že to je môj názor. Za takého zlyhanie nie je možné udeliť dobrú trafiku. A táto vládna koalícia dnes chce udeliť dobrú trafiku, lukratívne miestečko. A tak som sa zahral ešte s jednou myšlienkou. Politická strana SMER má niekoľko ministrov v tejto vláde. Nad ministrom Lajčákom visí otáznik, zostane, alebo odíde? Prijme sa jeho demisia, alebo neprijme? Špekuluje sa o tom, či Robert Fico, poslanec a predseda politickej strany, môže ísť a môže sa stať ministrom zahraničných vecí. Ale dobre by bolo, keby sme sa zamysleli aj nad tým, že Robert Fico rovnako môže si sadnúť na post ministra financií a kontrolovať, ako tečú peniaze koaličným partnerom. Možno, že tá dvojica Robert Fico a Robert Kaliňák bude mať dve voľné miesta vo vláde v pozícii politickej strany SMER, na ktorú má právo nominovať politická strana SMER a Pellegrini ako predseda vlády svojich nominantov. A prezident nemá možnosť výberu a odmietnutia, len súhlasiť. Ďakujem.
Viskupič, Jozef, poslanec NR SR (2013-03-26):
Pán kolega, viem, že sa dá zosmiešniť úplne všetko, ale pri tej rýchlosti, akou ste hlasovali za zrušenie tej imunity, uniklo vašej ctenej pozornosti to, že ste si nezrušili imunitu na výroky v parlamente. Takže celá vaša stať o tom, ako vám ako poslancovi KDH imunita chýba a že by ste veľmi rád prehodnotili svoje konanie, keď ste hlasovali za jej zrušenie, celkom nesedela, pretože ste imunitu na výroky v parlamente a jej orgánoch nestratili v žiadnom bode. Čo sa týka rôznych testov, až zosmiešňujúcich, ja som stretol v pléne parlamentu opitých poslancov. A keď ste ich nestretli vy, neviem, či sa máme už naozaj v rámci kolegiality zbaviť aj tých posledných nejakým spôsobom kolegiálnych návykov a začať proste menovať jedného za druhým, kto tu opitý bol. Chceme iba zaviesť reálne pravidlo, ktoré vie odhaliť to, že niekto sa zúčastňuje rokovania parlamentu pod vplyvom alkoholu alebo omamných látok. Čo sa vám na takejto jednoduchej veci nepáči? Ja tomu nerozumiem. Môžete hovoriť, koľko chcete, že to nie je dôležité. Dôležité to je, pretože títo ľudia, ktorí tu hlasujú a zúčastňujú sa rokovania, rozhodujú o peniazoch, o osude ľudí tejto krajiny, bodka.
Laššáková, Jana, podpredsedníčka NR SR (2012-05-03):
Na vystúpenie pána poslanca sa prihlásili traja páni poslanci s faktickými poznámkami. Pán poslanec Frešo, Bublavý a Kaník. Nech sa páči, pán poslanec Frešo. Končím možnosť prihlásiť sa s faktickými poznámkami.
Zs. Simon, minister pôdohospodárstva SR: (2003-11-11):
Vážená Národná rada, dúfam, že svojím hlasovaním schválite ratifikáciu Kartagenského protokolu a podporíte návrh na jeho prerokovanie v druhom čítaní. Ďakujem vám za pozornosť.
Laurenčík, Milan, podpredseda NR SR (2021-09-29):
Prosím, prezentujme sa a hlasujme o skrátení lehoty. (Hlasovanie.) Prítomných 136, za 67, proti 30, zdržalo sa 39. Konštatujem, že lehotu sme neskrátili. To bolo posledné hlasovanie v rámci dnešného dňa. Vyhlasujem krátku trojminútovú prestávku a budeme pokračovať v prerušenej schôdzi. (Prestávka.)
Cmorej, Peter, poslanec NR SR (2022-11-08):
Pán predsedajúci, dajte, prosím, hlasovať o predloženom návrhu na opravu legislatívno-technickej chyby.
Pellegrini, Peter, podpredseda NR SR (2020-07-08):
Ďakujem pekne. Aj keď, pán spravodajca, o tomto návrhu sa väčšinou hlasuje spolu s tým predchádzajúcim v jednom hlasovaní. Ale, samozrejme, rešpektujem tak, ako ste to uviedli. Hlasujme o gestorskom a o termíne, nech sa páči. (Veta povedaná súbežne so spravodajcom.)
Jurinová, Erika, podpredsedníčka NR SR (2012-09-13):
Ďakujem pekne, pán poslanec. S faktickými poznámkami dvaja páni poslanci. Nech sa páči, uzatváram možnosť prihlásiť sa, pán poslanec Mihál, pán poslanec Štefanec. Nech sa páči, pán poslanec Mihál.
Osuský, Peter, poslanec NR SR (2012-09-19):
Ďakujem pekne. Áno, ako správne zmienil pán poslanec Mikloško, jednou z ciest, a pripusťme, že to je nie celkom k téme zahraničných Slovákov, ale nepochybne k prezencii Slovenska vo svete, sú katedry, ktoré sú orientované na slovakistiku a ktoré z finančných dôvodov v kríze a, žiaľbohu, i z finančných dôvodov iných priorít a z finančných dôvodov aj, žiaľbohu, nezáujmu postupne „odchádzajú“. Ako hovoria Česi, „zacházejí na oubytě“, a to je nie dobrá cesta, pretože zahraničný Slovák by mal vlastným srdcom tiahnuť k svojeti a možno by bol menej primeraným adresátom s otrčenou dlaňou na akúsi podporu. Udržiavanie slovenských reálií a záujmu o Slovensko ako o krajinu s jazykom, ktorý je jedným z jazykov Európskej únie, ako o krajinu s literatúrou, hudbou, kultúrou, históriou, je významným vkladom. V tomto zmysle by som podporil, máme tu zhodou okolností pána ministra školstva, aj keď to nie je vec zahraničných Slovákov, je to vec obrazu Slovenska v zahraničí a bolo by hádam spoločným záujmom aj reprezentácie Slovenska zahraničnopolitickej i reprezentácie na poli výskumu, vedy a vzdelávania, aby sa urobili všetky možné kroky, aby tieto katedry alebo stolice prežívali. Univerzita Komenského, dá sa povedať, s vypätím rozpočtových síl udržala viaceré katedry napriek reálnemu ekonomickému tlaku a bolo by dobré, aby sa stali i záujmom našej krajiny ako takej.
P. Miššík, poslanec: (2008-05-20):
A ešte poviem jednu vec. Vláda Mikuláša Dzurindu mala nepomerne viac návrhov zákonov v tomto parlamente, nielen kvôli tomu, že sa pripravovali reformy, ale hlavne kvôli tomu, že sme vstupovali do Európskej únie, ale ani raz sa nestalo, že by nebola stihla termín na riadnu schôdzu Národnej rady Slovenskej republiky. Ďakujem.
Bastrnák, Tibor, poslanec NR SR (2017-12-01):
Ďakujem veľmi pekne. Ja ďakujem všetkým, ktorí mali faktické poznámky, aj tým, ktorí vedia kultivovane a slušne vystupovať, aj tým, ktorí nie. Pani Šebovej chcem toľko povedať, že to je tá pridaná hodnota pre tých, ktorí nevyužívajú tento inštitút, že čakacie lehoty sa skrátia kvôli tomu, lebo určitá časť, je to logická vec kvôli tomu, lebo určitá časť tých, ktorí by tam čakali, odíde do doplnkových ordinačných hodín. Je to, je to logická vec, samozrejme, samozrejme, je to logická vec, ale to ukáže čas. A preto som hovoril, je to nový inštitút, chápem to, že máte nejakú dôveru, nedôveru k tomu, ale na druhej strane ja si myslím, že počkajme, vyčkajme a vylepšíme radšej tento zákon, takže je to úplne v poriadku a samozrejme, keď som sa vás dotkol, tak musím sa ospravedlniť, lebo samozrejme, máte pravdu, nič také ste neurobila, patríte k opozícii, takže prepáčte, osobne som v žiadnom prípade, nechcel som sa vás dotknúť. Samozrejme nechcel som ani pani Cigánikovú, pani kolegyňu, ale viete, s vami je veľmi ťažké, ťažké robiť nejakú vecnú diskusiu, kvôli tomu, lebo to, že nechápete tento systém a nerozumiete tomu, to ešte neznamená to, že to môžete nahradiť s tým, že niekedy vystupujete vehementne a nehovoríte pravdu. Že čí to bol nápad? To bol spoločný nápad kvôli tomu, ako som pred mesiacom to sľúbil, začali sme v koalícii o tom rozprávať a takto vznikol tento, tento pozmeňujúci návrh. Pánovi poslancovi Krajčímu by som chcel toľko povedať, že ďakujem, čo ste povedali a ja si myslím, že to je len možnosť. Nemá žiadne dopady na normálne ordinačné hodiny. To znamená, že uvidíme, čo to prinesie, ale na druhej strane, čo je veľmi dôležité, že teraz nemáme také prísne, ani takú prísnu kontrolu ani také prísne pokuty, ako pri tých doplnkových... (Prerušenie vystúpenia časomerom.)
Huba, Mikuláš, poslanec NR SR (2014-10-17):
Ďakujem za slovo. Ja som s potešením podpísal tento návrh. Myslím, že je dobrý. Vnímam ho aj ako istý komplement vo vzťahu k tomu, čo som pred chvíľou predniesol ja, teda k tomu pozmeňujúcemu a doplňujúcemu návrhu, ktorý vnáša do ústavy niektoré žiaduce nové prvky bez toho, že by jednak nejako narúšali doterajšie znenie alebo že by to znenie robil menej elegantným. Myslím, že toto sú formulácie, ktoré sú vhodné do ústavy i svojou dikciou, a veľmi rád ich podporím. Ďakujem pekne.
B. Bugár, podpredseda NR SR: (2004-06-30):
(Hlasovanie.) Prítomných 126 poslancov, 81 za návrh, 3 proti, 36 poslancov sa zdržalo hlasovania, 6 nehlasovali. Konštatujem, že tento návrh skupiny poslancov sme schválili. Pristúpime k hlasovaniu o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov, tlač 641. Pán poslanec Komlósy ako spravodajca, nech sa páči, uvádzajte hlasovania. Z. Komlósy, poslanec: Ďakujem, pán podpredseda. Vážená Národná rada, v rozprave nikto k tomuto návrhu zákona nevystúpil, takže pochopiteľne nebol podaný ani procedurálny ani doplňujúci, pozmeňujúci návrh, čiže môžeme pristúpiť k hlasovaniu o návrhu zo spoločnej správy. Sú tam dva body. Pán podpredseda, dajte hlasovať, prosím, o prvom bode zo spoločnej správy. Gestorský výbor odporúča neschváliť.
Pellegrini, Peter, predseda NR SR (2015-09-22):
Ďakujem pekne, pán minister. Dávam teraz slovo spoločnému spravodajcovi z výboru pre verejnú správu a regionálny rozvoj, pánovi poslancovi Tiborovi Glendovi, aby informoval Národnú radu o výsledku rokovania výborov a odôvodnil návrh a stanovisko. Nech sa páči.
Hufková, Eva, poslankyňa NR SR (2014-07-11):
Ďakujem. Pán predseda, dajte, prosím, hlasovať o tom, že Národná rada Slovenskej republiky berie na vedomie správu o stave a vývoji finančného trhu za rok 2013.
B. Bugár, podpredseda NR SR: (2002-03-21):
Pán poslanec Jarjabek.
P. Paška, poslanec: (2003-04-09):
Ďakujem.
V. Soboňa, poslanec: (2004-05-11):
Druhá vec, ktorá je veľmi podstatná, je vytvorenie akciovej spoločnosti Veriteľ, kde sa pohľadávky zhromaždia, a okrem toho, že bude môcť pohľadávkami táto obchodná spoločnosť obchodovať a obchodovať podľa svojho zváženia, nastáva ešte jedna veľká hrozba, a to je, že tento majetok bude podobne ako majetok Slovenského plynárenského priemyslu sprivatizovaný. A teraz vyzývam kresťanských demokratov oboch razení a ďalších, ktorí sú v tomto parlamente, že nastane situácia, ktorá nemá obdobu v Európe. Bude vyradený štát, bude knokautovaný a diskvalifikovaný štát a o zdraví národa bude rozhodovať súkromný kapitál. Pokiaľ si preštudujeme teóriu štátu, nie je možné, aby súkromný kapitál zabezpečoval také istoty, ako sú sociálne istoty a starostlivosť o zdravie. Je to vylúčené! Súkromný kapitál alebo kapitál akéhokoľvek druhu nepozná súcit. Nemá sociálne cítenie, kapitál pozná len jedno, a to je miera zisku. Prosím, aby ste zvážili kroky, ktoré budete robiť a pri hlasovaní o jednotlivých zákonoch, ale už aj o tomto zákone, o tejto novele, ktorá je predložená. Ďakujem pekne. (Potlesk.)
P. Farkas, poslanec: (2002-06-21):
Teraz budeme hlasovať o bodoch 2 až 6 s odporúčaním gestorského výboru schváliť ich. I. Presperín, podpredseda NR SR: Ešte raz, hlasujeme o bodoch 2 až 6 zo spoločnej správy s odporúčaním gestorského výboru schváliť ich. Prosím, keby ste hlasovali. Hlasujte, prosím, s odporučením gestorského výboru schváliť ich. (Hlasovanie.) Prítomných 93 poslancov, za je 93 všetkých poslancov, proti nie je nikto, nezdržal sa nikto, hlasovali všetci. Konštatujem, že body 2, 3, 4, 5, 6 zo spoločnej správy boli schválené. Nech sa páči, ďalej.
Danko, Andrej, predseda NR SR (2018-05-28):
Otváram všeobecnú rozpravu. Do rozpravy som dostal písomne prihlásených za ĽSNS, ako poverených členov poslaneckého klubu pán poslanec Uhrík, následne za SME RODINA pán Krajniak, ako rečníci pán Schlosár, Grausová, Nehézová, Drobný, Mora, Kotleba, Beluský, Krupa, Mizík, Kolesár, Kecskés, Mazurek, všetci za Ľudovú stranu Naše Slovensko. Posledným prihláseným pán poslanec Marček ako nezávislý. Otváram rozpravu a; teda otvoril som rozpravu a pokračujeme. Ale prvý bol prihlásený do rozpravy pán poslanec Kotleba. Nech sa páči.
Blanár, Juraj, podpredseda NR SR (2023-05-03):
Pani poslankyňa Kolíková, môžete reagovať na faktické poznámky.
Hrnčiar, Andrej, podpredseda NR SR (2016-09-07):
Pán poslanec Fecko.
Mihál, Jozef, poslanec NR SR (2015-03-10):
Ďakujem. Pre ľudí, ktorí si uvedomujú, že čas je pre nich jedna z najvyšších hodnôt a čas je to, čo nedokážete si ani kúpiť, ani získať a každý máme ten svoj čas na tomto svete vymeraný, nie je žiadny problém, aby si u lekára zaplatili relatívne symbolickú sumu za to, aby ten čas, ktorý je pre nich veľmi vzácny, nestrácali čakaním v ambulancii. Ja sa obávam, že tento návrh, ktorý tu bol takto predložený a o ktorom sa bude znovu hlasovať, je účelový a je výsledkom lobingu niektorých finančných skupín, ktoré ovládajú naše zdravotníctvo a ktoré si tu budujú svoje súkromné zariadenia, ktorých úspešnosť je postavená aj na tom, že tí ľudia, ktorí si to môžu dovoliť, sú tam v princípe objednávaní na konkrétnu hodinu a bez toho, že by sme sa bavili o nejakom prednostnom vyšetrení a nejakých poplatkoch, pretože oni platia poplatok za to, že v tom zariadení vlastne sú ako pacienti, niekoľko 100 eur ročne, tak obávam sa, že tento návrh je principiálne postavený na tom, aby takéto zariadenia získali viac a viac klientov. Čiže tí klienti, ktorí sú dnes u tých štátnych lekárov, kde platia tie poplatky, proti ktorým tak bojujete, tak úmyslom tohto návrhu je, aby títo klienti si našli svojho lekára v týchto privátnych, drahých ambulanciách, za ktoré sa platí z princípu a tie sociálne odkázané skupiny občanov si naozaj nemôžu dovoliť, aby chodili do týchto súkromných zariadení. Ale tá, možno stredná trieda, ak taká vôbec na Slovensku existuje, tak títo ľudia tam jednoducho pôjdu, keďže nebudú môcť nečakať u svojho obľúbeného, ale štátneho lekára.
P. Hrušovský, predseda NR SR: (2004-06-30):
(Hlasovanie.) 133 prítomných, 97 za, 1 proti, 35 sa zdržalo. Návrh sme schválili. Prosím, ďalšie návrhy. P. Biroš, poslanec: Ďalej v rozprave vystúpili traja poslanci, z nich dvaja dali pozmeňujúce návrhy. Tak poprosím, pán predseda, dajme hlasovať o pozmeňujúcich návrhoch pani poslankyne Záborskej, bod č. 1, 2, 3, 4 en block.
Laurenčík, Milan, podpredseda NR SR (2020-04-29):
Ďakujem. Na vaše vystúpenie neevidujem žiadne faktické poznámky, preto vyhlasujem rozpravu za skončenú. Chce zaujať k rozprave stanovisko navrhovateľka? Nech sa páči, máte slovo.
Pfundtner, Edita, poslankyňa NR SR (2015-03-19):
Vážení kolegovia, ďakujem veľmi pekne za reakcie. Ak dovolíte, si dovolím zareagovať na pána poslanca Martvoňa. Pán kolega, my sa dosť dobre poznáme z ústavnoprávneho výboru. Poznáte moje vystúpenia a viete veľmi dobre, že nie sú politicky motivované. Preto teraz táto vaša reakcia bola minimálne nekorektná, pretože naozaj som sa snažila celý čas odbornými argumentmi poukázať na to, že, áno, aplikačná prax a rozhodnutia súdov ukázali, že s ustanovením tohto paragrafu je problém. A ste si iste všimli aj to, že som poukázala na kódex, ktorý sem predložil pán minister, a žiadna kritika pritom podľa môjho názoru či už na adresu pána ministra, či už na prácu ministerstva, ale v tomto prípade ani na konanie vlády neodznela. Je to čisto odborná diskusia. A tak som vnímala alebo sa budem snažiť vnímať aj vašu reakciu. Áno, pokiaľ ide o genézu mnou kritizovaného ustanovenia, je pravda, že predmetné ustanovenie, a ja som sa s tým netajila, som spomenula 1. 1. 2012, toto ustanovenie sa dostalo do nášho právneho poriadku na pôde ústavnoprávneho výboru na návrh jednej mojej bývalej kolegyne poslankyne a ústavnoprávny výbor to podporil. V tom čase sme si totiž mysleli, že, áno, je to dobrý návrh, pretože pomôže nám práve eliminovať šikanózne žaloby, ktoré sa množili. No, nie, veľkosť človeka je v tom, že vie si priznať možno aj omyl a vie urobiť nápravu. Dúfam, že ma podporíte. Ďakujem.
Blaha, Ľuboš, podpredseda NR SR (2024-01-09):
Pani poslankyňa Tamara Stohlová.
Suja, Miroslav, poslanec NR SR (2022-05-04):
Ďakujem za slovo, pán podpredseda. Ďakujem Edovi Kočišovi za reakciu na mňa, ja by som ešte doplnil jednu vec. Ja si myslím, že nedehonestujeme, ani neurážame lekárov tým, že rodina si vyžiada alebo ten ťažko chorý, nedajbože umierajúci si vyžiada, že by chcel aj takúto duchovnú pomoc. Ja si myslím, že to neni urážka lekárov. Veľakrát aj tí lekári povedia, príďte sa rozlúčiť, príďte podporiť toho pacienta, lebo už je to napríklad len v tej psychickej rovine, aby sa s tým zmieril, napríklad s tou neliečiteľnou chorobou a podobne, a ja to vôbec neberiem ako urážku lekárov, ani zdravotníkov. Veľa z nich je takisto veriacich a veľa z nich aj priamo rodine odporúča, že ak chcete, príďte sa rozlúčiť, a neberú to ako urážku. Takže ja si myslím, že tuná nastavovať takúto tému, že by sme týmto mohli urážať niekoho, nie je správne. Mohli by sme urážať tým, že ho dehonestujeme, že proste budeme na jeho úroveň stavať niekoho iného a podobne. Ale toto v tomto návrhu zákona nehrozí. Ďakujem.
Ľ. Mušková, poslankyňa: (2007-06-20):
Samozrejme, ste vyštudovaní lekári. Ja nie som odborník, ale už dosť dlho som v politike, tak viem, o čom hovorím. Hovorím o politických témach. A tento zákon je aj o politike a je aj o ochrane detí. (Reakcia z pléna.) O ochrane dieťaťa, o tom je, nie o politike ako takej. Ale je o ochrane dieťaťa. A to je proste naša politika, že my máme sociálny program, kde chceme chrániť čo najviac našich detí. A preto som navrhla, aby sme jednak sankcie znížili a jednak či by sa v budúcnosti nemalo zamýšľať nad pristúpením k tým opatreniam, ktoré majú vyspelé štáty Európskej únie.
Pellegrini, Peter, predseda NR SR (2015-10-21):
Ďakujem veľmi pekne. Vyhlasujem krátku, trojminútovú prestávku, budeme hlasovať o 20.40 hod. Chcem požiadať kolegyne, poslancov a poslankyne, aby zaujali miesto v rokovacej sále, pokiaľ sa chcú zúčastniť hlasovania. (Prestávka.) (Po prestávke.)
K. Sárközy, poslankyňa: (2007-11-27):
Tento návrh zákona umožňuje rozšíriť možnosť použitia sociálneho fondu aj na účely kolektívneho vyjednávania. Sociálny fond ako taký slúži pre všetkých zamestnancov, ktorí sú u zamestnávateľa v pracovnom pomere, pričom sa nerozlišuje, či ide o členov, alebo nečlenov odborov. Pevne verím, že to viem dobre, ale asi tomu nerozumiem. Sociálny fond nemá s odbormi nič spoločné okrem možnosti stanoviť v kolektívnej zmluve podmienky jeho použitia pre zamestnancov osobitným či voľnejším spôsobom. Preto je neprístupné, aby sa zo sociálneho fondu čerpali akékoľvek finančné prostriedky slúžiace na úhradu akýchkoľvek nákladov odborovej organizácie. Odborové organizácie majú svoje vlastné finančné zdroje, z ktorých najpodstatnejšou zložkou sú príjmy od členskej základne. Pani ministerka, môžete súhlasiť s tým, čo som teraz povedala? Asi nie. Ale ja by som bola rada, keby ste sa trošičku nad tým zamysleli, pretože teraz som to nepovedala, hovorím to len teraz, to bola citácia z medzirezortného pripomienkového konania a toto v medzirezortnom pripomienkovom konaní predložilo ministerstvo hospodárstva. Pevne verím, že ministrom hospodárstva je Ľubomír Jahnátek, nominant SMER-u. Takže nehovoria to len zamestnávatelia, nehovoria to len opoziční poslanci, ktorí tu hádžu slovami a ničomu nerozumejú, ale hovorí to aj váš stranícky kolega minister hospodárstva. Ja sa stotožňuje s tým, čo povedal, preto ja a moji kolegovia budú hlasovať za pozmeňujúci návrh pána poslanca Horvátha a nebudeme hlasovať pre tento návrh zákona. Ďakujem pekne.
Paška, Pavol, predseda NR SR (2013-09-17):
Pán predseda výboru Mamojka.
Grendel, Gábor, podpredseda NR SR (2022-04-27):
Dve faktické poznámky na vaše vystúpenie. A ako prvý pán poslanec Eduard Kočiš.
Pčolinský, Peter, podpredseda NR SR (2023-01-26):
Teraz vystúpi v rozprave pán poslanec Erik Tomáš. Nech sa páči.
B. Bugár, podpredseda NR SR: (2003-04-10):
Druhá vyžrebovaná otázka na pána ministra vnútra Slovenskej republiky Vladimíra Palka je od pána poslanca Bohumila Hanzela: „Pri prerokúvaní návrhu zákona o pozemných komunikáciách (téma vodičské preukazy) bolo poukázané zo strany predkladajúcich na vysokú neefektivitu skúšajúcich policajtov a na nedostatočnú kvalitu vodičských skúšok. Urobil pán minister nejaké opatrenia alebo má iný názor?“ Nech sa páči, pán minister.
Bugár, Béla, podpredseda NR SR (2016-09-21):
Vyhlasujem rozpravu o tomto bode programu za skončenú. Pán minister, chcete zaujať krátke stanovisko? Nech sa páči.
Jurinová, Erika, podpredsedníčka NR SR (2015-06-18):
Ďakujem pekne, pán minister. Vzhľadom na to, že už naozaj ušiel čas, tak už nemáte možnosť ani položiť doplňujúcu otázku. Ďakujem za pochopenie. Vyhlasujem krátku prestávku do 15.10 hodiny, keď budeme pokračovať skráteným legislatívnym konaním. Bod hodina otázok končíme. Ešte kolegov, ktorí sú tu, prosím o pozornosť kratučkú, na balkóne nás prišli pozdraviť hostia z Univerzity tretieho veku zo Žiliny, tak ich pozdravujeme a vítame. (Potlesk.) Takže zopakujem, nasleduje kratučká prestávka do 15.10 hodiny. (Krátka prestávka.) (Po prestávke.)
Beluský, Martin, poslanec NR SR (2021-02-25):
Áno. Ďakujem za slovo, pán podpredseda. Áno, mám procedurálny návrh, najprv teda znenie. Navrhujem prerušiť schôdzu Národnej rady Slovenskej republiky do času, kým sa jej nebudú môcť zúčastniť všetci členovia vlády. Odôvodnenie: Teraz sme práve mohli vidieť, ako ministerka spravodlivosti musela odísť kvôli tomu, že má teda nejaké iné pracovné záležitosti. V poriadku, rešpektujem to, avšak mala by tu byť zúčastnená, keďže sama vystúpila a vyžiadala si reakcie poslancov, na ktoré potrebujeme odpovede, a takisto potrebujeme odpovede na ďalšie otázky, ktoré súvisia s predlžovaním núdzového stavu, na ktoré sme odpovede nedostali a keďže máme o tomto bode hlasovať zodpovedne, potrebujeme, aby ste informácie nám, členovia vlády, predložili, preto teda ešte raz navrhujem, aby sme tú schôdzu prerušili, kým tu nebudú zúčastnení všetci členovia vlády. Ďakujem pekne, návrh dám písomne.
Hrnčiar, Andrej, podpredseda NR SR (2019-03-27):
Prosím, prezentujme sa a hlasujme. (Hlasovanie.) Prítomných 137, za 51, proti 6, zdržalo sa 80. Konštatujem, že Národná rada sa uzniesla, že nebude pokračovať v rokovaní o návrhu zákona. Teraz prosím povereného člena ústavnoprávneho výboru poslanca Alojza Baránika, aby uviedol hlasovanie o bode 56 schváleného programu, ktorým je prvé čítanie o návrhu poslanca Galeka na vydanie zákona, ktorým sa dopĺňa Obchodný zákonník (tlač 1355). (Hlasovanie o návrhu poslanca Národnej rady Slovenskej republiky Karola Galeka na vydanie zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov a ktorým sa dopĺňajú niektoré zákony , tlač 1355.)
Kaliňák, Robert, podpredseda vlády a minister vnútra SR (2018-02-01):
Ďakujem pekne. Ja si predsa len ešte dovolím pokračovať, pani poslankyňa, s dvomi poznámkami k tomu. My sme vychádzali z tej otázky, ktorú ste položili, lebo tá je, tá je konštatovaná ako fakt. „V dôsledku prostitúcie aj maloletých dievčat“ – čiže to je fakt, ktorý sa mal stať, o ňom nevieme v takejto podobe – „sa stalo Trebišov mestom syfilisu“. Chorobnosť v prepočte na 100-tisíc obyvateľov je šesťkrát vyššia pravdepodobne hlavne preto, lebo inde nie je. A z môjho pohľadu pri tých najmladších sa ešte dopodrobna a práve si myslím, že je veľmi obtiažne, keď je po zodpovednosti volaný, že policajti urobili nejakú chybu alebo niečo neurobili tak, ako mali, pretože v skutočnosti nevieme byť zodpovední už úplne za všetko. A v tomto prípade možno častokrát vám to osvetlia aj poslanci, ktorí tu sedia v tomto parlamente, ktorí pochádzajú z Trebišova, kde dochádzalo k obmedzovaniu či už infekčného oddelenia, alebo kožného oddelenia v Trebišove a hádky medzi hygienikmi a tými ďalšími, kde sa každý snaží dokázať svoju dôležitosť a opodstatnenosť svojho oddelenia, ktorá je rušená. Za mnohými takýmito prípadmi a zverejňovaním takýchto informácií môžte hľadať vždy aj nejaký ďalší záujem, ktorý nie vždy súvisí iba s tým úprimným záujmom o samotné zdravie dieťaťa. Myslím, že všetky orgány, ktoré konať majú, sa snažia, aby tú situáciu vyriešili, pre nikoho to nie je vizitka, s ktorou by bol spokojný. Počas preverovania, ešte to dopoviem, počas preverovania boli zistené aj prípady, kedy v rodine na jednej posteli spalo viacero detí bez spodnej bielizne, jedno z detí nainfikovalo infekčnou chorobou syfilis súrodenca biologickým materiálom. Na plachte je cez rameno, na ruke súrodenca. A to sú vlastne tie lekársky dokázané asi zrejme pravidlá, akým spôsobom sa to šíri. Čiže tých prípadov sa snaží polícia dopodrobna zistiť presne, aký bol mechanizmus, spôsob toho, ako bolo získané a šírenie tejto choroby, najmä medzi maloletými. Takže myslím, že sa snažia najmä rómski špecialisti, ktorí sú v týchto osadách, tú svoju prácu robiť veľmi dôsledne a určite ju budeme aj podrobne monitorovať. A ešte raz sa poďakujem za otázku, pani poslankyňa.
Číž, Miroslav, podpredseda NR SR (2015-05-05):
S reakciou pán poslanec Hraško.
Ľ. Kaník, minister práce, sociálnych vecí a rodiny SR: (2003-04-24):
Opatrenia sú troch typov. Niektoré už boli Národnou radou schválené a sú to opatrenia zamerané na zastavenie rastu dlhu. To sú tie známe poplatky, o ktorých sa už  veľa-veľa diskutovalo. Teraz budú prichádzať na rad systémové opatrenia, ktoré už nebudú mať priamy dosah na peňaženky občanov a ktoré budú meniť systém zdravotnej starostlivosti, meniť postavenie jednotlivých subjektov na tomto trhu, zdravotných poisťovní, poskytovateľov zdravotnej starostlivosti a tie už budú, tieto zmeny budú vytvárať predpoklady na to, aby zdravotná starostlivosť bola lepšia, účinnejšia, efektívnejšia a zároveň na zdroje menej náročná. A ďalšie doplňujúce opatrenia, ako uvádza pán minister Zajac, sú spresňujúce sieťové opatrenia, ktoré budú pokračovať v týchto systémových opatreniach a budú lepšie definovať jednotlivé zložky zdravotnej starostlivosti.